## La delegada del Consell a Castelló visita Barracas i Pina de Montalgrao i destaca el valor dels entorns naturals per a frenar la despoblació

*** Susana Fabregat assenyala que el Consell està al costat dels “ajuntaments de poblacions xicotetes perquè continuen sent espais habitables i vius”**

La delegada del Consell a Castelló, Susana Fabregat, ha visitat les localitats de Barracas i Pina de Montalgrao, en la comarca de l’Alt Palància, en el marc de la seua agenda institucional de contacte amb els municipis de la província de Castelló.

A Pina del Montalgrao, Fabregat ha mantingut una trobada amb l’alcaldessa, M. Ángeles Murria, i el primer tinent d’alcaldessa, Óscar Clemente. Després, la delegada del Consell a Castelló ha visitat ‘La tiendica de Pina’, oberta fa ara un any com a mesura contra la despoblació.

Posteriorment, Susana Fabregat ha recorregut els carrers de la localitat i s’ha interessat per les excavacions arqueològiques que s’estan duent a terme en el castell de Pina, bé de rellevància local. Unes actuacions que han rebut una subvenció de 150.000 euros de la Generalitat. En este sentit, Fabregat ha subratllat que “cada inversió en el patrimoni de l’interior és una manera de generar riquesa per al conjunt de la província”.

Seguidament, Susana Fabregat s’ha desplaçat a Barracas, a on s’ha reunit amb l’alcalde, Antonio Salvador. Durant la jornada, la delegada del Consell a Castelló ha visitat el Col·legi Rural Agrupat Peña Escabia i l’alberg Estació del Palancar, situat en la Via Verda Ojos Negros, i actualment sense ús. En este punt ha arreplegat la proposta municipal de reactivar-lo com a espai d’hostalatge i zona d’acampada.

La delegada del Consell a Castelló ha fet valdre l’entorn natural dels dos municipis, les seues rutes senderistes i el seu patrimoni històric, que és, ha afirmat, “un actiu clau per a frenar la despoblació i atraure nous visitants i residents”.

Finalment, Fabregat ha destacat que “des de la Generalitat estem al costat dels ajuntaments de poblacions xicotetes perquè continuen sent espais habitables i vius”.

Esta visita forma part de la ronda de contactes de la delegada del Consell amb els 135 municipis de la província de Castelló, amb l’objectiu d’enfortir la cooperació institucional i donar resposta a les necessitats locals.

Fecha: 11/04/2025